Beppe Gabbiani je upokojeni italijanski dirkač Formule 1. Debitiral je v sezoni 1978, ko je nastopil na zadnjih dveh dirkah sezone za Veliko nagrado ZDA in Kanade, obakrat pa se mu z dirkalnikom Surtees TS20 moštva Team Surtees ni uspelo kvalificirati na dirko. V sezoni 1981 se mu je na petnajstih Velikih nagradah uspelo kvalificirati na dirke za Veliko nagrado zahodnih ZDA, San Marina in Belgije, toda na vseh treh je odstopil. Med sezonama 1978 in 1984 je dirkal v prvenstvu Evropske Formule 2. V sezoni 1983 je s štirimi zmagami zasedel tretje mesto v prvenstvu, v sezonah 1979 in 1982 pa peto mesto. Med letoma 1981 in 2003 je trikrat sodeloval tudi na dirki 24 ur Le Mansa, kjer ni dosegel večjih uspehov, po letu 2003 pa se je upokojil kot dirkač.